Un nou partid, pe scena politică din R. Moldova: "Ne angajăm să unim tot ce este românesc"
La Agenția Servicii Publice (ASP) a fost înregistrată o nouă formațiune politică în R. Moldova – Partidul Reîntregirii Naționale "Acasă". Miercuri, 27 martie, președintele partidului, Valentin Dolganiuc, va anunța lansarea mișcării politice unioniste în cadrul unei conferințe de presă.
Partidului Reîntregirii Naționale "Acasă" a fost înregistrat pe 21 martie la ASP, cu numărul 82. La finalul lunii februarie, liderii formațiunii au declarat că partidul a adunat 1199 de membri. Partidul își are adresa în municipiul Chișinău, într-un apartament de pe strada Alecu Russo, acolo unde este înregistrată și o companie de asigurări, potrivit data2b.md.
Președintele Partidului Reîntregirii Naționale "Aacasă", Valentin Dolganiuc, se numără și printre fondatorii Platformei Demnitate și Adevăr. Acesta a fost deputat în primul parlament al Republicii Moldova și în următoarele două legislaturi din partea Frontului Popular Creștin Democrat. Timp de un an (1998–1999) Dolganiuc a fost viceprim-ministru al țării.
În fotografiile publicate de Valentin Dolganiuc pe rețelele de socializare, la evenimentele partidului apare Igor Grigoriev, fost șef al Agenției Proprietății Publice în perioada guvernării Partidului Comuniștilor și fost șef de cabinet al fracțiunii PCRM, precum și analistul politic Anatol Țăranu.
"Responsabili de trecutul, prezentul și viitorul nostru cel românesc, un grup de români de la est de Prut împreună cu deputați români din Primul Parlament, votanți ai Declarației de Independență față de imperiul rusesc, AM constituit Partidul Reîntregirii Naționale "ACASĂ", entitate care vine cu un singur deziderat – revenirea în spațiul devenirii noastre. Ne angajăm să unim tot ce este românesc, să ducem la bun sfârșit ceea ce este punctat în Declarația de Independență de la 27 august 1991", a scris Igor Grigoriev.